|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **УПРАВА ЗА КАПИТАЛНА УЛАГАЊА**  **АУТОНОМНЕ ПОКРАЈИНЕ ВОЈВОДИНЕ**  Булевар Михајла Пупина 16, 21000 Нови Сад  Т: +381 21 4881 787 F: +381 21 4881 736  [www.kapitalnaulaganja.vojvodina.gov.rs](http://www.kapitalnaulaganja.vojvodina.gov.rs) | |
|  | БРОЈ: 136-401-122/2017-01/4 | ДАТУМ: 19.01.2017. године |

На основу члана 11. и члана 20. Покрајинскe скупштинскe одлукe о буџету Аутономне покрајине Војводине за 2017. годину („Сл. лист АП Војводине“, број 69/2016), члана 3. и 4. Одлуке о поступку избора, критеријумима за избор и реализацији пројеката које финансира Управа за капитална улагања Аутономне покрајине Војводине у 2017. години („Сл. лист АП Војводине“, број 2/2017) и Одлуке о покретању поступка доделе средстава путем јавног конкурса Управе за капитална улагања Аутономне покрајине Војводине број 136-401-122/2017-01/1 од 18.01.2017. године

Управа за капитална улагања Аутономне покрајине Војводине расписује

**ЈАВНИ КОНКУРС**

**за финансирање и суфинансирање пројеката у области локалног и регионалног економског развоја**

# ПРЕДМЕТ И ЦИЉ ЈАВНОГ КОНКУРСА

Предмет јавног конкурса је финансирање и суфинансирање пројеката у области локалног и регионалног економског развоја од значаја за Аутономну покрајину Војводину.

Општи циљ јавног конкурса је подршка локалним самоуправама на територији Аутономне покрајине Војводине у реализацији пројеката који доприносе стварању повољних услова за пословање, раст и развој малих и средњих предузећа, унапређење туристичких потенцијала, повећање запослености, иновативности и конкурентности, побољшање пословне и инвестиционе климе.

Специфични циљеви јавног конкурса су повећање локалне и регионалне конкурентности, унапређење привредног капацитета јединица локалне самоуправе, развој и унапређење туристичке инфраструктуре и конкурентности туристичке понуде, обезбеђење доступности и функционално интегрисање пословне и туристичке инфраструктуре у окружење, подршка руралном развоју, заустављање процеса депопулације и подстицање процеса демографског оживљавања јачањем привредне активности и смањење регионалних диспаритета у Аутономној покрајини Војводини.

# ИЗНОС СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ

Покрајинском скупштинском одлуком о буџету Аутономне покрајине Војводине за 2017. годину („Сл. лист АП Војводине“, број 69/2016), у члану 11, Раздео 24 – Управа за капитална улагања Аутономне покрајине Војводине – Програм 1505 – Регионални развој – Програмска активност 1005 – Подршка пројектима у области локалног и регионалног економског развоја – економска класификација – 463 – трансфери осталим нивоима власти, предвиђена су средства у износу од **250.000.000,00 динара** за финансирање и суфинансирање пројеката у области локалног и регионалног економског развоја*.*

# НАМЕНА СРЕДСТАВА

Средства која се додељују по јавном конкурсу намењена су за финансирање и суфинансирање пројеката изградње, доградње, реконструкције, санације и адаптације објеката пословне инфраструктуре и туристичке инфраструктуре у **јавној својини** на територији Аутономне покрајине Војводине, укључујући и инфраструктуру која обезбеђује функционално интегрисање пословне и туристичке инфраструктуре у окружење (саобраћајна, комунална, електроенергетска, енергетска инфраструктура и слично).

Под пословном инфраструктуром се подразумевају индустријске зоне, радне зоне, пословни инкубатори, индустријски паркови, технолошки паркови са припадајућим објектима и пратећом инфраструктуром.

Под туристичком инфраструктуром се подразумевају објекти за информисање, рекреацију, едукацију и забаву туриста са пратећом инфраструктуром (туристички информативни центри, објекти наутичког туризма, купалишта и плаже, уређене обале река и језера, базени, велнес објекти, тематски и забавни паркови, забавно рекреативне стазе и путеви, видиковци, панорамски путеви, бициклистиче и пешачке стазе, туристичка сигнализација, изложбени објекти, конгресни објекти и други објекти са туристичком наменом и садржајима).

Дозвољено је подношење пријаве за пројекте за чију реализацију није покренут поступак јавне набавке радова.

# ПРАВО УЧЕШЋА НА ЈАВНОМ КОНКУРСУ

Право учешћа на јавном конкурсу имају јединице локалне самоуправе на територији Аутономне покрајине Војводине.

**Подносилац пријаве може да поднесе само једну (1) пријаву на јавни конкурс.**

Искључена је могућност коришћења средстава оним субјектима који су правоснажном судском одлуком обавезани на повраћај средстава додељених у претходном периоду као учесницима конкурса за доделу средстава из буџета Аутономне покрајине Војводине.

# ПОСЕБНИ УСЛОВИ ЗА УЧЕШЋЕ НА ЈАВНОМ КОНКУРСУ

Услови за доделу средстава по јавном конкурсу су:

* да је реализација пројекта у складу са циљeвима и наменом јавног конкурса;
* да је израђена техничка документација у складу са Законом о планирању и изградњи („Сл. гласник РС“, број 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014 и 145/2014);
* да је издат важећи акт надлежног органа којим се одобрава грађење или извођење радова.

# ДОКУМЕНТАЦИЈА КОЈА СЕ ПОДНОСИ НА ЈАВНИ КОНКУРС

Документација која се подноси на јавни конкурс садржи:

1. уредно попуњен, оверен и потписан од стране овлашћеног лица образац Пријава предлога пројекта (Образац P.ЕR1.01) у два примерка;
2. копију главне свеске техничке документације у зависности од класе и намене објекта (главна свеска идејног пројекта, главна свеска пројекта за грађевинску дозволу, главна свеска пројекта за извођење);
3. копију изјаве вршиоца техничке контроле са резимеом извештаја техничке контроле из извода пројекта за грађевинску дозволу;

* уколико је грађевинска дозвола, односно решење којим се одобрава извођење радова издато пре ступања на снагу Закона о изменама Закона о планирању и изградњи („Сл. гласник РС“, број 145/2014), потребно је доставити копије насловних страна свих делова техничке документације садржане у грађевинској дозволи, односно решењу којим се одобрава извођење радова, као и страна са овером техничке контроле и овером надлежног органа за издавање грађевинске дозволе, односно решења којим се одобрава извођење радова (уместо документације наведене под тачкaма 2 и 3);

1. копију важећег акта надлежног органа којим се одобрава грађење или извођење радова;
2. предмер и предрачун радова са рекапитулацијом радова, оверен и потписан од стране одговорног пројектанта, не старији од шест месеци са нумерисаним странама (документ обавезно садржи датум израде);
3. копију потврде о пореском идентификационом броју подносиоца пријаве (ПИБ).

**Све копије докумената морају да буду оверене и потписане од стране овлашћеног лица подносиоца пријаве и то свака страна сваког документа.** Дозвољена је употреба факсимила уместо својеручног потписа овлашћеног лица подносиоца пријаве.

Образац пријаве (P.ЕR1.01) се попуњава **електронски** и преузима се са интернет странице Покрајинске владе [www.vojvodina.gov.rs](http://www.vojvodina.gov.rs) или са интернет странице Управе за капитална улагања Аутономне покрајине Војводине www.kapitalnaulaganja.vojvodina.gov.rs.

Пријаве са приложеном документацијом се, након спроведеног јавног конкурса, **не враћају** учесницима на јавном конкурсу.

# РОК И НАЧИН ПОДНОШЕЊА ПРИЈАВЕ НА ЈАВНИ КОНКУРС

Јавни конкурс се објављује у „Службеном листу Аутономне покрајине Војводине“, дневном листу „Информер“, на интернет страници Покрајинске владе и на интернет страници Управе за капитална улагања Аутономне покрајине Војводине.

Пријава за учешће на јавном конкурсу се подноси у затвореној коверти, затворена на начин да се приликом отварања пријаве може са сигурношћу утврдити да се први пут отвара, **лично** на писарницу Управе за капитална улагања Аутономне покрајине Војводине, сваког радног дана од 8.00 до 16.00 часова или **путем поште,** на адресу: **УПРАВА ЗА КАПИТАЛНА УЛАГАЊА АУТОНОМНЕ ПОКРАЈИНЕ ВОЈВОДИНЕ, 21000 Нови Сад, Булевар Михајла Пупина број 25 са назнаком: „Пријава на јавни конкурс број 136-401-122/2017-01/4 – Јавни конкурс за финансирање и суфинансирање пројеката у области локалног и регионалног економског развоја** – **НЕ ОТВАРАТИ“**.

**Јавни конкурс jе отворен од 20.01.2017. године до 03.02.2017. године до 16.00 часова.**

Благовремена пријава је пријава која је примљена од стране Управе за капитална улагања Аутономне покрајине Војводине у утврђеном року, односно до 03.02.2017. године до 16.00 часова. Када је пријава упућена поштом препоручено, дан предаје пошти сматра се даном предаје Управи за капитална улагања Аутономне покрајине Војводине.

# КРИТЕРИЈУМИ ЗА ОЦЕНУ ПРОЈЕКАТА И ДОДЕЛУ СРЕДСТАВА

Критеријуми за оцену пројеката и доделу средстава су следећи:

1. **Степен општег утицаја и значај пројекта** се оцењује са највише 30 бодова узимајући у обзир следеће поткритеријуме:

* **значај пројекта** - оцењује се са највише 6 бодова;
* **повезаност пројекта са стратешким документима** - оцењује се са највише 6 бодова;
* **степен развијености локалне самоуправе на чијој територији се реализује пројекат** - оцењује се са највише 6 бодова;
* **међусобна повезаност и усаглашеност елемената пројекта** - оцењује се са највише 6 бодова;
* **очекивани ефекти пројекта** - оцењује се са највише 6 бодова.

1. **Оправданост пројекта** се оцењује са највише 20 бодова узимајући у обзир следеће поткритеријуме:

* **степен суфинансирања пројекта** - оцењује се са највише 10 бодова;
* **однос трошкова и очекиваних резултата** - оцењује се са највише 10 бодова.

1. **Степен одрживости** пројекта се оцењује са највише 20 бодова узимајући у обзир следеће поткритеријуме:

* **финансијска одрживост** - оцењује се са највише 10 бодова;
* **институционална одрживост** - оцењује се са највише 10 бодова.

1. **Степен ризика и изводљивост пројекта** се оцењује са највише 30 бодова узимајући у обзир следеће поткритеријуме:

* **процена ризика** - оцењује се са највише 15 бодова;
* **изводљивост пројекта** - оцењује се са највише 15 бодова.

Неће се узимати у разматрање:

1. неблаговремене пријаве (пријаве пристигле након истека рока предвиђеног у јавном конкурсу);
2. недопуштене пријаве (пријаве поднете од стране неовлашћених лица и субјеката који нису предвиђени јавним конкурсом, односно, оне које се не односе на конкурсом предвиђене намене, пријаве којима се траже средства у износима који су већи од износа предвиђеног за доделу по јавном конкурсу);
3. непотпуне пријаве (пријаве које нису поднете на одговарајућем обрасцу, пријаве уз које није приложена сва документација предвиђена конкурсом, пријаве које су непотписане, са непопуњеним рубрикама, пријаве послате факсом или електронском поштом, пријаве које садрже неразумљиве и нетачне податке).

**ДОДЕЛА СРЕДСТАВА**

Поступак јавног конкурса спроводи Комисија коју образује директор Управе за капитална улагања Аутономне покрајине Војводине.

Комисија обавља стручни преглед поднетих пријава, вреднује и рангира предложене пројекте у складу са условима и критеријумима наведеним у јавном конкурсу и доставља директору Управе предлог одлуке о додели средстава са образложењем предлога у року од 15 дана од дана истека рока за подношење пријава.

Одлуку о додели средстава са образложењем доноси директор Управе за капитална улагања Аутономне покрајине Војводине у року од 20 дана од дана истека рока за подношење пријава.

Одлука о додели средстава се објављује на интернет страници Покрајинске владе и на интернет страници Управе за капитална улагања Аутономне покрајине Војводине наредног дана од дана доношења исте.

Обавештење о резултатима јавног конкурса доставља се свим учесницима на јавном конкурсу у року од 7 (седам) дана од дана објављивања oдлуке о додели средстава на интернет страници Управе за капитална улагања Аутономне покрајине Војводине.

Након доношења одлуке о додели средстава, Управа за капитална улагања Аутономне покрајине Војводине и Корисник средстава закључиће уговор којим се регулишу међусобна права и обавезе уговорних страна.

# ДОДАТНЕ ИНФОРМАЦИЈЕ

Све информације у вези са јавним конкурсом могу се добити у Управи за капитална улагања Аутономне покрајине Војводине позивом на телефон број **021 4881 795**, сваког радног дана, од 9.00 часова до 15.00 часова, у периоду од 20.01.2017. године до 03.02.2017. године, или путем електронске поште на адресу **goran.vukovic@vojvodina.gov.rs**.

**ДИРЕКТОР**

**Недељко Ковачевић, с.р.**